CELEX: 32020R0035
Language: mt
Date: 2020-01-15 00:00:00
Title: Regolament ta’ Implimentazzjoni tal-Kummissjoni (UE) 2020/35 tal-15 ta’ Jannar 2020 li jemenda r-Regolament ta’ Implimentazzjoni (UE) 2019/159 li jimponi miżuri definittivi ta’ salvagwardja kontra l-importazzjonijiet ta’ ċerti prodotti tal-azzar

16.1.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 12/13
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2020/35
         tal-15 ta’ Jannar 2020
         li jemenda r-Regolament ta’ Implimentazzjoni (UE) 2019/159 li jimponi miżuri definittivi ta’ salvagwardja kontra l-importazzjonijiet ta’ ċerti prodotti tal-azzar
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2015/478 tal-Parlament Ewropew u tal-Kunsill tal-11 ta’ Marzu 2015 dwar ir-regoli komuni għall-importazzjonijiet (1), u b’mod partikolari l-Artikolu 20(2) tiegħu,
         Wara li kkunsidrat ir-Regolament (UE) 2015/755 tal-Parlament Ewropew u tal-Kunsill tad-29 ta’ April 2015 dwar regoli komuni għall-importazzjonijiet minn ċerti pajjiżi terzi (2), u b’mod partikolari l-Artikolu 16(2) tiegħu,
         Billi:
         
                     (1)
                  
                  
                     Permezz tar-Regolament ta’ Implimentazzjoni (UE) 2019/159, il-Kummissjoni Ewropea (“il-Kummissjoni”) imponiet miżuri definittivi ta’ salvagwardja fuq ċerti prodotti tal-azzar (“ir-Regolament definittiv”) (3). Il-miżuri imposti mir-Regolament definittiv jikkonsistu fi kwota tariffarja (“TRQ”) fir-rigward ta’ 26 kategorija ta’ prodotti tal-azzar, stabbilita f’livell għoli biżżejjed biex tippreserva l-flussi kummerċjali tradizzjonali. B’mod partikolari, il-limiti kwantitattivi ġew stabbiliti permezz ta’ referenza għall-importazzjonijiet matul il-perjodu 2015-2017, b’żieda ta’ 5 % sabiex jingħata lok għal biżżejjed provvista u tkun aċċertata l-kompetizzjoni fis-suq tal-UE. Dazju tariffarju ta’ 25 % japplika biss lil hinn minn dawk il-livelli kwantitattivi stabbiliti fuq bażi ta’ skont il-kategorija ta’ prodotti.
                  
               
                     (2)
                  
                  
                     Permezz tar-Regolament ta’ Implimentazzjoni (UE) 2019/1590 (4) (ir-“Regolament emendatorju”), il-Kummissjoni emendat dawn il-miżuri, wara investigazzjoni ta’ rieżami, sabiex jirriflettu t-tibdil fiċ-ċirkostanzi li seħħ matul il-perjodu tal-impożizzjoni tal-miżuri u sabiex il-miżuri jsiru aktar effettivi, abbażi tal-interess tal-Unjoni.
                  
               
                     (3)
                  
                  
                     Fl-ambitu ta’ din l-investigazzjoni ta’ rieżami, xi partijiet, inkluża l-Assoċjazzjoni Ewropea tal-Manifatturi tal-Vetturi (“ACEA”), talbu l-esklużjoni tal-kategorija ta’ prodotti 4B (li tkopri l-folji miksija metalliċi użati primarjament fis-settur awtomobilistiku) mill-kamp ta’ applikazzjoni tal-miżuri. L-ACEA argumentat li l-użu ta’ dik il-kategorija ta’ prodotti mill-industrija awtomobilistika tal-Unjoni kien fundamentali għall-kontinwazzjoni tal-operazzjonijiet kummerċjali normali ta’ din l-industrija. Filwaqt li l-Kummissjoni rrikonoxxiet li kien fl-interess tal-Unjoni li l-flussi kummerċjali tradizzjonali tat-tipi ta’ prodotti użati mill-industrija awtomobilistika jkunu delimitati, ma sabet l-ebda raġuni għal esklużjoni daqshekk diretta mis-sistema tat-TRQ. Wara konsultazzjoni mal-partijiet interessati kollha, minflok esklużjoni, il-Kummissjoni, għaldaqstant, iddeċidiet li l-użu tal-kategorija 4B (li jista’ jinkludi wkoll il-prodotti għal użi oħra) jenħtieġ li jkun ristrett biss għall-importazzjonijiet li jistgħu juru użu aħħari fis-settur awtomobilistiku. Għaldaqstant, permezz tar-Regolament emendatorju, l-importazzjonijiet korrispondenti tqiegħdu taħt il-proċedura tal-użu aħħari msemmija fl-Artikolu 254 tar-Regolament (UE) Nru 952/2013 tal-Parlament Ewropew u tal-Kunsill (5). Is-settur awtomobilistiku u l-fornituri tal-azzar tiegħu b’mod ġenerali laqgħu din is-soluzzjoni billi din taċċerta l-użu esklussiv tat-TRQ għall-kategorija ta’ prodotti 4B mill-industrija awtomobilistika tal-Unjoni, kif ukoll tipproteġi l-flussi kummerċjali tradizzjonali. Ir-riżultati tal-konsultazzjonijiet mal-Membri tad-WTO wkoll ma wrew l-ebda oppożizzjoni għal din il-bidla fir-rigward tal-kategorija 4B.
                  
               
                     (4)
                  
                  
                     Wara d-dħul fis-seħħ tar-Regolament emendatorju, il-Kummissjoni baqgħet f’kuntatt mill-qrib mal-ACEA u mal-esportaturi (b’mod partikolari Koreani) tal-prodotti tal-azzar li jaqgħu taħt il-kategorija 4B. Ladarba l-industrija tal-utenti ma kinitx qed timporta direttament il-prodott soġġett għar-rekwiżit tal-użu aħħari, l-implimentazzjoni ta’ dik il-proċedura kienet tirrikjedi kooperazzjoni mill-qrib bejn il-partijiet kollha involuti fil-proċess tal-importazzjoni, mill-ordnijiet inizjali sal-mument li fih l-importazzjonijiet jaslu għand l-utent aħħari tal-prodott. Il-Kummissjoni saret konxja tal-fatt li l-kooperazzjoni mill-qrib meħtieġa fost diversi operaturi (li tinvolvi l-estensjoni tal-awtorizzazzjonijiet eżistenti mogħtija lill-industrija awtomobilistika tal-Unjoni, l-għoti ta’ awtorizzazzjonijiet ġodda favur l-importaturi, u/jew it-trasferiment tad-drittijiet u l-obbligi bejn id-diversi partijiet involuti fil-katina tal-provvista relatata) ma ħadmitx kif kien mistenni oriġinarjament. Minħabba f’hekk, proporzjon kunsiderevoli tal-importazzjonijiet taħt il-kategorija ta’ prodotti 4B ma setgħetx issir wara d-dħul fis-seħħ tal-miżuri emendati, minkejja l-fatt li l-Kummissjoni, l-esportaturi, l-importaturi tal-azzar, u l-awtoritajiet doganali nazzjonali tal-Istati Membri tal-UE u l-pajjiżi terzi kienu qed jikkooperaw mill-qrib biex isolvu dawk il-kwistjonijiet. Lanqas ma kien possibbli li jitħaffef il-proċess amministrattiv sabiex jinkisbu l-awtorizzazzjonijiet għall-użu aħħari meħtieġa.
                  
               
                     (5)
                  
                  
                     Apparti minn hekk deher ukoll li kwalunkwe soluzzjoni biex tiġi implimentata proċedura effettiva tal-użu aħħari xorta tkun teħtieġ iż-żmien, mingħajr ebda garanzija ta’ rimedji adegwati u immedjati. Sadanittant, proporzjon sinifikanti tal-prodotti tal-kategorija 4B jinsab miżmum fil-fruntiera doganali tal-Unjoni jistenna li jiġi żdoganat. Dan jaffettwa serjament u negattivament, jew saħansitra jfixkel, il-katini tal-provvista bbażati fuq sistema “eżatt fil-ħin”, b’mod partikolari għaliex l-industrija awtomobilistika tal-Unjoni tiddependi b’qawwa fuq gradi tal-azzar speċjalizzati ferm. Meta jitqiesu l-konsegwenzi ekonomiċi negattivi potenzjali u l-fatt li tali limitazzjonijiet huma evidentement f’kontradizzjoni mal-objettiv tal-Kummissjoni li taċċerta l-fluss kummerċjali tradizzjonali fl-interess tal-Unjoni, wara li semgħet il-fehmiet tal-partijiet interessati kollha involuti f’din il-kwistjoni, il-Kummissjoni tqis li l-proċedura tal-użu aħħari għal din il-kategorija jenħtieġ li tiġi revokata.
                  
               
                     (6)
                  
                  
                     Ir-Regolament ta’ Implimentazzjoni (UE) 2019/159 u l-annessi tiegħu jenħtieġ għalhekk li jiġu emendati għal darb’oħra sabiex jirriflettu b’mod adegwat is-sitwazzjoni li kienet tipprevali qabel l-introduzzjoni tar-rekwiżit tal-użu aħħari għall-kategoriji 4 A u 4B permezz tar-Regolament emendatorju.
                  
               
                     (7)
                  
                  
                     Wara konsultazzjonijiet mal-Korea, il-pajjiż esportatur li ntlaqat l-aktar mill-mekkaniżmu tal-użu aħħari, il-Kummissjoni qieset li l-allokazzjoni tal-volum tat-TRQ bejn il-kategoriji ta’ prodotti 4 A u 4B għal dan il-pajjiż, kif stabbilita skont ir-Regolament ta’ Implimentazzjoni (UE) 2019/159, jenħtieġ li tiġi emendata wkoll. Dan huwa meħtieġ sabiex jitqies il-volum tal-gradi tal-azzar għas-settur awtomobilistiku li ġew importati taħt il-kategorija ta’ prodotti 4 A mid-dħul fis-seħħ tar-Regolament emendatorju, minħabba l-impossibbiltà li jiġu importati taħt il-kategorija ta’ prodotti 4B soġġetti għall-mekkaniżmu tal-użu aħħari.
                  
               
                     (8)
                  
                  
                     Il-Kummissjoni għadha tal-fehma li, fl-interess tal-Unjoni, jista’ jkun hemm bżonn, fi stadju ulterjuri, mekkaniżmu speċifiku – il-proċedura tal-użu aħħari (ladarba l-kwistjonijiet rigward l-implimentazzjoni jiġu solvuti) jew inkella sistema alternattiva – ikun kif ikun stabbilit, sabiex jiġu delimitati l-importazzjonijiet tal-gradi tal-azzar għas-settur awtomobilistiku taħt il-kategorija ta’ prodotti 4B. Għaldaqstant dawn il-kwistjonijiet se jiġu vvalutati mill-ġdid fil-kuntest ta’ investigazzjoni ta’ rieżami fil-futur, abbażi tal-kummenti u l-proposti magħmula mill-partijiet interessati, kif ukoll ta’ żviluppi oħra li jolqtu din il-kategorija ta’ prodotti. F’dan ir-rigward, ta’ min jinnota wkoll li l-Kummissjoni dan l-aħħar tat bidu għal investigazzjoni kontra ċ-ċirkomvenzjoni tal-miżuri anti-dumping dwar l-importazzjonijiet ta’ azzar inossidabbli li joriġina mir-Repubblika Popolari taċ-Ċina, li jaqgħu fil-kategorija ta’ prodotti 4 (6).
                  
               
                     (9)
                  
                  
                     Dan ir-Regolament jenħtieġ li jingħata effett retroattiv, u b’hekk jirrevoka, mill-1 ta’ Ottubru 2019, ir-rekwiżit tal-użu aħħari introdott mir-Regolament emendatorju. Dan se jippermetti wkoll li jintradd lura kull dazju ta’ salvagwardja eventwali li seta’ tħallas abbażi tat-TRQ stabbilita mir-Regolament emendatorju iżda li ma jibqax iġġustifikat aktar wara d-dħul fis-seħħ ta’ dan ir-Regolament.
                  
               
                     (10)
                  
                  
                     Il-miżuri previsti f’dan ir-Regolament huma skont l-opinjoni tal-Kumitat dwar is-Salvagwardji stabbilit skont l-Artikolu 3(3) tar-Regolament (UE) 2015/478 u tal-Artikolu 22(3) tar-Regolament (UE) 2015/755 rispettivament,
                  
               ADOTTAT DAN IR-REGOLAMENT:
         
            Artikolu 1
            
               1.   L-Artikolu 1(2) tar-Regolament ta’ Implimentazzjoni (UE) 2019/159 huwa sostitwit kif ġej:
               
                  
                     “2.   Għal kull waħda mill-kategoriji ta’ prodotti kkonċernati, u bl-eċċezzjoni tal-kategorija ta’ prodotti 1 u l-kategorija ta’ prodotti 25, parti minn kull kwota tariffarja hija allokata lill-pajjiżi speċifikati fl-Anness IV.”
                  
               
            
            
               2.   It-taqsima relatata mal-kategoriji 4 A u 4B tal-Anness IV.1 – Volumi ta’ kwoti tariffarji tar-Regolament ta’ Implimentazzjoni (UE) 2019/159 hija sostitwita bl-Anness ta’ dan ir-Regolament.
            
         
         
            Artikolu 2
            Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mill-1 ta’ Ottubru 2019.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-15 ta’ Jannar 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 83, 27.3.2015, p. 16.
         
            (2)  ĠU L 123, 19.5.2015, p. 33.
         
            (3)  Ir-Regolament ta’ Implimentazzjoni tal-Kummissjoni (UE) 2019/159 tal-31 ta’ Jannar 2019 li jimponi miżuri definittivi ta’ salvagwardja kontra l-importazzjonijiet ta’ ċerti prodotti tal-azzar (ĠU L 31, 1.2.2019, p. 27.)
         
            (4)  Ir-Regolament ta’ Implimentazzjoni tal-Kummissjoni (UE) 2019/1590 tas-26 ta’ Settembru 2019 li jemenda r-Regolament ta’ Implimentazzjoni (UE) 2019/159 li jimponi miżuri definittivi ta’ salvagwardja kontra l-importazzjonijiet ta’ ċerti prodotti tal-azzar (ĠU L 248, 27.9.2019, p. 28).
         
            (5)  Ir-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni (ĠU L 269, 10.10.2013, p. 1).
         
            (6)  ĠU L 304, 26.11.2019, p. 10.
      
      
         
            ANNESS
            
                        Numru tal-Prodott
                     
                     
                        Kategorija tal-prodott
                     
                     
                        Kodiċijiet TARIC/NM:
                     
                     
                        Allokazzjoni skont il-pajjiż (Fejn Applikabbli)
                     
                     
                        Mit-2.2.2019 sat-30.6.2019
                     
                     
                        Mill-1.7.2019 sat-30.6.2020
                     
                     
                        Mill-1.7.2020 sat-30.6.2021
                     
                     
                        Rata tad-dazju addizzjonali
                     
                     
                        Numri tal-ordnijiet
                     
                  
                        Volum tal-kwota tariffarja (tunnellati netti)
                     
                     
                        Volum tal-kwota tariffarja (tunnellati netti)
                     
                     
                        Volum tal-kwoti tariffarji (tunnellati netti)
                     
                  
                        4.A  (1)
                        
                     
                     
                        Folji Miksija Metalliċi
                     
                     
                        Kodiċijiet TARIC: 7210410020 , 7210490020 7210610020 , 7210690020 , 7212300020 , 7212506120 , 7212506920 , 7225920020 , 7225990011 , 7225990022 , 7225990040 , 7225990091 , 7225990092 , 7226993010 , 7226997011 , 7226997091 , 7226997094 
                     
                     
                        Il-Korea (Ir-Repubblika ta’)
                     
                     
                        69 571,10 
                     
                     
                        328 792,63 
                     
                     
                        180 804,79 
                     
                     
                        25 %
                     
                     
                        09.8816
                     
                  
                        L-Indja
                     
                     
                        83 060,42 
                     
                     
                        209 574,26 
                     
                     
                        215 861,48 
                     
                     
                        25 %
                     
                     
                        09.8817
                     
                  
                        Pajjiżi oħra
                     
                     
                        761 518,93 
                     
                     
                        1 921 429,81 
                     
                     
                        1 979 072,71 
                     
                     
                        25 %
                     
                     
                        
                            (2)
                        
                     
                  
                        4.B  (3)
                        
                     
                     
                        Kodiċijiet NM: 7210 20 00 , 7210 30 00 , 7210 90 80 , 7212 20 00 , 7212 50 20 , 7212 50 30 , 7212 50 40 , 7212 50 90 , 7225 91 00 , 7226 99 10 
                        Kodiċijiet TARIC: 7210410080 , 7210490080 , 7210610080 , 7210690080 , 7212300080 , 7212506180 , 7212506980 , 7225920080 , 7225990025 , 7225990095 , 7226993090 , 7226997019 , 7226997096 
                     
                     
                        Iċ-Ċina
                     
                     
                        204 951,07 
                     
                     
                        517 123,19 
                     
                     
                        532 636,89 
                     
                     
                        25 %
                     
                     
                        09.8821
                     
                  
                        Il-Korea (Ir-Repubblika ta’)
                     
                     
                        249 533,26 
                     
                     
                        476 356,93 
                     
                     
                        648 499,26 
                     
                     
                        25 %
                     
                     
                        09.8822
                     
                  
                        L-Indja
                     
                     
                        118 594,25 
                     
                     
                        299 231,59 
                     
                     
                        308 208,54 
                     
                     
                        25 %
                     
                     
                        09.8823
                     
                  
                        It-Tajwan
                     
                     
                        49 248,78 
                     
                     
                        124 262,26 
                     
                     
                        127 990,13 
                     
                     
                        25 %
                     
                     
                        09.8824
                     
                  
                        Pajjiżi oħra
                     
                     
                        125 598,05 
                     
                     
                        316 903,26 
                     
                     
                        326 410,36 
                     
                     
                        25 %
                     
                     
                        
                            (4)
                        
                     
                  
               (1)  Prodotti soġġetti għad-dazji antidumping
            
               (2)  Mit-2.2.2019 sal-31.3.2019, mill-1.7.2019 sal-31.3.2020 u mill-1.7.2020 sal-31.3.2021: 09.8609.
            Mill-1.4.2019 sat-30.6.2019, mill-1.4.2020 sat-30.6.2020 u mill-1.4.2021 sat-30.6.2021: 09.8610
            
               (3)  Prodotti mhux soġġetti għad-dazji antidumping (inklużi l-karozzi)
            
               (4)  Mit-2.2.2019 sal-31.3.2019, mill-1.7.2019 sal-31.3.2020 u mill-1.7.2020 sal-31.3.2021: 09.8611.
            Mill-1.4.2019 sat-30.6.2019, mill-1.4.2020 sat-30.6.2020 u mill-1.4.2021 sat-30.6.2021: 09.8612